  Майя Бывальцева 18-тӥ южтолэзе Ижкарын «Формирование комфортной городской среды» федерал ӵектос улсын утялтоно-выльдоно мер интыосты быръёнъя куара сётон ортчиз. Аспӧртэм юалляськонэ 141 сюрс 888 адями пыриськиз. Со сярысь ивортэ муниципал кылдытэтлэн пресс-службаез. Быръён участокъёсын рейтингъя куара сётон понна 141 инты радъямын вал. Оглом лыдметэ 13 мер интыосты пыртӥзы. Рейтингъя куара сётонлы йылпумъянъёс лэсьтӥзы 19-тӥ южтолэзе Мер ӧрилэн кенешоназ. Карын улӥсьёс ӵектэм интывылъёс пӧлысь огдыре кӧняезлы ке дурбасьтыны быгато вал. Куара сётонлы йылпумъянъёсъя, интыос тазьы радъяськизы: Шор площадь — огъякар интывыл (52 сюрс 546 куара). Иж тыметлэн ярдурез — огъякар интывыл (47 сюрс 497 куара). Киров нимо парк — огъякар интывыл (40 сюрс 928 куара). Ворошилов ульчаысь писпуо инты («Столица» вузкаронни палан) — Устинов ёрос (32 сюрс 653 куара). Оружейник Драгунов ульчаысь парк (85 номеро школа вадьсын) — Ленин ёрос (28 сюрс 702 куара). Кызьпу арама (Кеч парк) — огъякар инты (28 сюрс 195 куара). Инмар анайлэн Успениез черк палась «Заречный» сквер (Телегин ульча, 54а) — Ленин ёрос (26 сюрс 597 куара). Союзной ульчаысь Тишино парк («Восток» микрорайон) — Устинов ёрос (24 сюрс 254 куара). ИжГТУ-лэн интывылысьтыз Калашников нимо сквер — Октябрь ёрос (17 сюрс 141 куара). Бабушкин ульча кузя нюлэсо инты — Индустри ёрос (16 сюрс 996 куара). 9-е Января ульчаысь 163 — 183а юртъёс вӧзысь «Рябиновый» сквер — Индустри ёрос (16 сюрс 160 куара). Искусствоосъя 9 номеро нылпи школа но 31 номеро шоръёзо школа вискысь сквер (Восточной ульча — Воровский ульча) — Первомай ёрос (15 сюрс 78 куара). Пушкинской ульчаысь 158 номеро юрт но Коммунаръёслэн ульчаысьтызы 191а юрт вискысь сквер — Первомай ёрос (13 сюрс 799 куара). Пусъем интыос понна сяна, аслэсьтыд но ӵектыны луэ вал. Озьы карын улӥсьёс 500-лэсь трос вӧлметъёсты (пространство) дэмлазы. Озьы ик лыдӟе: «Шутэтскон, шулдыръяськон, вӧсяськон: мар луыны кулэ Ижкарысь Кызьпу арамаын» но «Ижкарысь Кызьпу арамаысь тросэз али ужась площадкаос интыязы ик кылёзы» Мер ӧри ваньзэ 13 интывылъёсты 2018–2022 аръёслы чаклам «Формирование комфортной городской среды» муниципал программае пыртыны пумкылъян кутӥз. Коньдон нырысь ик висъяськоз тужгес трос куара люкам интыосты умоятонлы.  Тегъёс: Мерлык Ижкар Удмуртия паркъёс умоятон  